Diari Oficial de la Generalitat Valenciana


Sumari del DOGV 9714, del 30-10-2023 (2023/10948)

RESOLUCIÓ de 17 d'octubre de 2023, de la Vicepresidència Primera i Conselleria de Cultura i Esport, per la qual es modifica el Pla estratègic de subvencions de la Conselleria d'Educació, Cultura i Esport per al període 2020-2023, aprovat per Resolució de 23 de març de 2020.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9714

Data del DOGV
:   30-10-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/10894


Data del document
:   17-10-2023

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Vicepresidència Primera i Conselleria de Cultura i Esport
    * ajuda pública

RESOLUCIÓ de 17 d'octubre de 2023, de la Vicepresidència Primera i Conselleria de Cultura i Esport, per la qual es modifica el Pla estratègic de subvencions de la Conselleria d'Educació, Cultura i Esport per al període 2020-2023, aprovat per Resolució de 23 de març de 2020. [2023/10656]  
L'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015), disposa que aquelles conselleries que tinguen previst atorgar subvencions hauran d'elaborar amb caràcter previ un pla estratègic de subvencions, en el qual s'integraran les subvencions que pretenguen atorgar, tant dels seus òrgans com dels seus organismes públics dependents i el contingut dels quals serà el determinat en la legislació bàsica estatal.  
L'article 8.1 de la Llei 38/2003, de 17 de novembre, general de subvencions, amb el caràcter de normativa bàsica, estableix que els òrgans de les administracions públiques o qualsevol dels ens que proposen l'establiment de subvencions, amb caràcter previ, hauran de concretar en un pla estratègic de subvencions, els objectius i efectes que es pretenen amb la seua aplicació, el termini necessari per a la seua consecució, els costos previsibles i les seues fonts de finançament, que se supeditaran, en tot cas, al compliment dels objectius d'estabilitat pressupostària.  
  
L'article 160.2 a) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, disposa que les persones titulars de les conselleries, tant en l'àmbit dels seus departaments com en el dels organismes públics vinculats o dependents, són els òrgans competents per a aprovar el pla estratègic de subvencions de la conselleria, que comprendrà tant les pròpies del departament com les dels organismes públics vinculats o dependents.  
  
Mitjançant Resolució de 23 de març de 2020, de la Conselleria d'Educació, Cultura i Esport, es va aprovar el Pla estratègic de subvencions per al període 2020-2023. Aquest Pla estratègic de subvencions per al període 2020-2023 està en permanent procés d'adaptació a fi d'incloure els canvis que es van introduint en les línies de subvenció. D'aquesta manera, ha sigut modificat per successives Resolucions d'actualització de dates 2 de març de 2021, 23 de febrer de 2022, 26 de juliol de 2022 i 19 de gener de 2023, de la consellera d'Educació, Cultura i Esport.  
En l'actualitat, de conformitat amb el Decret 10/2023, de 19 de juliol, del president de la Generalitat, pel qual es determinen el número i la denominació de les conselleries, i les seues atribucions, s'ha creat la Vicepresidència Primera i Conselleria de Cultura i Esport com un nou departament del Consell al qual s'assignen les competències en matèria de cultura, promoció cultural, patrimoni cultural i esport, anteriorment exercides per la conselleria d'Educació, Cultura i Esport, actualment denominada Conselleria d'Educació, Universitats i Ocupació.  
  
La Llei 9/2022, de 30 de desembre, de pressupostos de la Generalitat per a l'exercici 2023, inclou una nova línia de subvenció nominativa que ha de ser incorporada al Pla estratègic de subvencions amb l'objectiu que oferisca la informació relativa a l'activitat subvencional de la Vicepresidència Primera i Conselleria de Cultura i Esport de manera completa i integrada, i s'afavoreix amb això la informació a la ciutadania i la transparència en la gestió.  
A la vista de l'exposat, a proposta del director general de Cultura, i fent ús de les atribucions conferides per l'article 28 de la Llei 5/1983, de 30 de desembre, del Consell, i de les competències assignades pel Decret 10/2023, de 19 de juliol, del president de la Generalitat, resolc:  
  
  
Primer  
Modificar el Pla estratègic de subvencions 2020-2023 de la Conselleria d'Educació, Cultura i Esport, d'acord amb el detall següent:  
  
- Inclusió de la línia de subvenció S9160000, «Patrocini Premi Narrativa Juvenil Carme Miquel», en els termes de l'annex únic.  
  
Segon  
Ordenar la seua publicació en el Diari Oficial de la Generalitat Valenciana, de conformitat amb el que es disposa en l'article 45.1 de la Llei 39/2015, d'1 d'octubre, del procediment administratiu comú de les administracions públiques, en la pàgina web de la Vicepresidència Primera i Conselleria de Cultura i Esport, així com en el Portal de Transparència de la Generalitat GVA Oberta.  
  
València, 17 d'octubre de 2023.- El vicepresident primer i conseller de Cultura i Esport: Vicente José Barrera Simó.  
  
  
ANNEX ÚNIC  
Modificació del Pla estratègic de subvencions 2020-2023  
 de la Conselleria d'Educació, Cultura i Esport  
  
S'inclou en el Pla estratègic de subvencions 2020-2023 de la Conselleria d'Educació, Cultura i Esport, una nova línia de subvenció:  
  
  
OBJECTIU ESTRATÈGIC 40: Patrocini Premi Narrativa Juvenil Carme Miquel  
Codi línia: S9160000.  
  
Denominació: Patrocini Premi Narrativa Juvenil Carme Miquel.  
Manera de concessió: concessió directa, art. 168.1.a.  
Beneficiaris: persona física premiada (segons resolució d'atorgament del premi).  
Descripció i finalitat: distingir la persona guanyadora del premi, creadora d'una obra en valencià adscrita a un públic lector entre 14 i 17 anys.  
1. Àrees de competències afectades i sectors cap als quals es dirigeixen les ajudes: polítiques de foment del llibre i la lectura i suport al sector editorial ja que, després de la concessió del premi, l'obra guanyadora serà posteriorment publicada.  
2. Objectius i efectes que es pretenen amb la seua aplicació: fomentar i divulgar la creació literària en llengua valenciana destinada a un públic juvenil.  
3. Mecanisme: concessió directa mitjançant resolució que tinga com a beneficiària a la persona premiada pel jurat establit a aquest efecte.  
  
4. Delimitació de les línies bàsiques de les bases reguladores: poden optar a aquest premi les novel·les o compilacions de narracions originalment escrites en valencià destinades a un públic lector entre 14 i 17 anys que tinguen una extensió compresa entre 80 i 120 pàgines. Després de la deliberació dels membres del jurat es fallarà el premi l'import del qual s'entendrà com a pagament dels drets d'autoria dels primers 4.000 exemplars que es venguen.  
5. Calendari: el títol de l'obra guanyadora es farà públic el 3 de novembre de 2023 i una vegada conegut es publicarà resolució d'atorgament en favor de la persona premiada.  
6. Termini necessari per a la seua consecució: anual.  
7. Costos previsibles per a la seua realització i fonts de finançament: 16.000,00 €.  
8. Indicadors de seguiment i avaluació: el guardó es lliurarà la nit del 10 de novembre de 2023 en un acte públic que tindrà lloc a Alzira amb motiu de la Gal·la Premis Literaris Ciutat d'Alzira.